IZVEDBENI SKLEP SVETA (EU) 2019/2251

z dne 19. decembra 2019

o mehanizmu za nadomestila državi članici, katere nacionalni član je izvoljen za predsednika Eurojusta

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1727 Evropskega parlamenta in Sveta z dne 14. novembra 2018 o Agenciji Evropske unije za pravosodno sodelovanje v kazenskih zadevah (Eurojust) ter nadomestitvi in razveljavitvi Sklepa Sveta 2002/187/PNZ (1) in zlasti člena 12 Uredbe,

ob upoštevanju predloga Evropske komisije,

ob upoštevanju naslednjega:

(1) V skladu z Uredbo (EU) 2018/1727 in s poslovnikom Eurojusta ima nacionalni član, ki je izvoljen za predsednika Eurojusta, dodatne funkcije.

(2) Opravljanje funkcij predsednika Eurojusta vplivana delovno obremenitev namestnika in pomočnika iz države članice, katere nacionalni član je bil izvoljen za predsednika, zadevna država članica pa lahko napoti drugo ustrezno usposobljeno osebo za okrepitev nacionalnega urada za čas predsednikovega mandata.

(3) Člen 11(7) Uredbe (EU) 2018/1727 med drugim določa, da je zadevna država članica v tistih primerih, kadar napoti drugo ustrezno usposobljeno osebo, upravičena zaprositi za nadomestilo.

(4) Mehanizem za nadomestila bi moral zagotoviti enako obravnavo nacionalnega člana, izvoljenega za predsednika, in druge ustrezno usposobljene osebe, ki jo je napotila zadevna država članica, glede dejanskega povračila življenjskih stroškov in drugih povezanih izdatkov.

(5) Uredba (EU) 2018/1727 za Dansko ni zavezujoča, zato Danska ne sodeluje pri sprejetju in uporabi tega sklepa, s katerim se izvaja Uredba (EU) 2018/1727.

(6) Uredba (EU) 2018/1727 je za Irsko in Združeno kraljestvo zavezujoča, zato sodelujeta pri sprejetju in uporabi tega sklepa, s katerim se izvaja Uredba (EU) 2018/1727 –

SPREJEL NASLEDNJI SKLEP:

Člen 1 1. Država članica, katere nacionalni član je bil izvoljen za predsednika Eurojusta in katera je v svoj nacionalni urad zato napotila drugo osebo ter ima tako v skladu s členom 11(7) Uredbe (EU) 2018/1727 pravico, da kolegij Eurojusta (v nadaljnjem besedilu: kolegij) zaprosi za nadomestilo za to drugo osebo, v svojo vlogo vključi naslednje informacije: (a) sklep zadevne države članice o napotitvi te osebe; (b) utemeljitev potrebe po okrepitvi njenega nacionalnega urada zaradi povečanega obsega dela; (c) podrobnosti o nacionalni mesečni bruto plači napotene osebe; (d) podrobnosti o vseh življenjskih stroških in drugih povezanih izdatkih, ki so bili napoteni osebi priznani v skladu z nacionalnim pravom; (e) podrobnosti o računu, na katerega je treba nakazati nadomestilo. 2. Zadevna država članica pošlje vlogo za nadomestilo kolegiju v šestih mesecih po sklepu o napotitvi osebe.

Člen 2 1. Kolegij odloči o dodelitvi nadomestila v treh mesecih po prejetju vloge. 2. Zadevna država članica ima pravico do nadomestila, dokler je njen nacionalni član predsednik in dokler traja s tem povezana napotitev zadevne osebe.

Člen 3 1. Eurojust v skladu s členom 12(3) Uredbe (EU) 2018/1727 zadevni državi članici povrne: (a) 50 % nacionalne mesečne bruto plače napotene osebe ter (b) življenjske stroške in druge povezane izdatke, ki jih je zadevna država članica dejansko imela v zvezi z napoteno osebo. 2. Izdatki iz točke (b) odstavka 1 se povrnejo le, če je napotena oseba v skladu z nacionalnim pravom upravičena do kakršnih koli nadomestil ali plačil, ki ustrezajo izdatkom, ki so po naravi primerljivi s tistimi iz Priloge VII h Kadrovskim predpisom za uradnike Evropske unije (v nadaljnjem besedilu: Kadrovski predpisi) (2), kot so: družinski dodatki, izselitveni dodatek, povračilo stroškov, povezanih z nastopom dela, vključno z nadomestilom za nastanitev, dodatkom za selitev ob prenehanju zaposlitve, potnimi stroški, stroški selitve, hranarino. 3. Eurojust zadevni državi članici izdatke povrne v skladu s pogoji in finančnimi omejitvami, ki se uporabljajo v tej državi članici. Povračila v nobenem primeru ne presegajo najvišjih zneskov nadomestil ali plačil, ki ustrezajo izdatkom, določenim v Prilogi VII h Kadrovskim predpisom.

Člen 4 Ta sklep začne veljati na dan sprejetja.

V Bruslju, 19. decembra 2019 Za Svet Predsednica K. MIKKONEN

(1) UL L 295, 21.11.2018, str. 138.

(2) Uredba Sveta (EGS, Euratom, ESPJ) št. 259/68 z dne 29. februarja 1968 o določitvi Kadrovskih predpisov za uradnike in Pogojev za zaposlitev drugih uslužbencev Evropskih skupnosti ter uvedbi posebnih ukrepov, ki se začasno uporabljajo za uradnike Komisije (UL L 56, 4.3.1968, str. 1).